Source: http://polgarinfo.hu/modules.php?name=News&file=article&sid=114669
Timestamp: 2017-10-23 22:24:52+00:00

Document:
Polgár Info - A devizahiteles perekben a Kúria is lép, ha kell
Jog: A devizahiteles perekben a Kúria is lép, ha kell
Haladéktalanul lép a Kúria, ha az Európai Bíróság előtt zajló magyar és román devizahitelperekben az Európai Bíróság ítéletei eltérnek a korábbi magyar határozatoktól – nyilatkozta a Magyar Időknek a honi igazságszolgáltatás legfelső fórumának elnöke. Darák Péter közölte azt is: egyes, kétséget ébresztő kérdésekben már zajlik a jogi elemzés.
Árgus szemekkel figyeli a magyar igazságszolgáltatás legfelső fóruma azokat a devizahitelpereket, amelyek a luxembourgi székhelyű Európai Bíróság előtt folynak.
– Az utóbbi hónapokban hét magyar ügy került az uniós fórum elé, de román esetet is elemeznek az EU bírái.
– Ahogy a múltban, most is nyomon követjük a kinti eljárásokat – mondta a Magyar Időknek a Kúria elnöke. Darák Péter felidézte: a Kúria 2013-ben és 2014-ben fontos döntéseket, úgynevezett jogegységi határozatokat hozott a külföldi pénznemben nyilvántartott hitelek ügyé­ben, az uniós szempontokat akkor is figyelembe vették.
A kormányzat a devizahiteleket megszüntető jogszabályok kimunkálásakor – így a forintosítás elrendelésekor és a tisztességtelen szerződési feltételek elszámolásakor – nagymértékben támaszkodott a Kúria megállapításaira, érveire.
Ezek között – sok más mellett – az is szerepelt, hogy az árfolyamkockázatot az adósok kénytelenek viselni. Az Európai Bíróság előtt most folyó perekben viszont éppen ez az egyik fő kérdés. Ha Luxembourgban úgy találnák, hogy az árfolyamok változásából származó veszteség nem csak a hitelfelvevőket terheli, az ügyfelek adott esetben akár pénzt is kaphatnának vissza.
– A magyar eljárások csak nemrégiben indultak, egy román ügy viszont már a vége felé közelít – mondta Darák Péter.
– Mihelyst valamelyik per lezárult, áttekintjük az uniós ítéletet, s ha kell, módosítunk a korábbi jogegységi döntésein­ken – folytatta az elnök, hozzáfűzve: a tisztességtelen szerződési pontok kapcsán az uniós szabályoknak idehaza is érvényesülniük kell, így a luxem­bourgi bíróság jogértelmezését a magyar igazságszolgáltatásnak is követnie szükséges.
Az elnök emellett megjegyezte, hogy a Kúria nem mindenben vár az uniós testületre. A magyar bíróságokat az utóbbi időben valósággal elárasztották a korábbi devizahitelek miatt indított perek, a témakör egyes pontjainak elemzését emiatt folyamatosan napirenden tartja a hazai ítélkezés egységéért felelős Kúria.
– Azt tapasztaljuk, hogy az új ügyekben sok a hasonlóság, a hitelfelvevők érvei gyakran azonosak – fogalmazott Darák Péter. Ezeket a pontokat adott esetben nem árt újra áttekinteni.
A Kúrián nemrégiben jogi elemzés indult például annak kapcsán, miként ítélendők meg a kezelési költséggel kapcsolatos szerződési megoldások, banki gyakorlat.
Dátum: 2017. July 06. Thursday, 06:35 Szerző: polgarinfo

References: Kúria 
 Kúria 
 Bíróság 
 Bíróság 
 Bíróság 
 Kúria 
 Kúria 
 Kúria 
 Bíróság 
 bíróság 
 Kúria